SKRIFTLIG FORESPØRGSEL E-1518/00

af Paul Lannoye (Verts/ALE) til Kommissionen

(12. maj 2000)

Om: Lufthavnen i Barajas

Det spanske luftfartsselskab (AENA) er i færd med at udvide lufthavnen i Barajas (Madrid), der ligger i et tæt befolket området. Allerede i 1979 frarådte Federal Aviation Agency (FAA) enhver yderligere udvidelse på grund af de mulige negative konsekvenser for de nærved liggende byområder. Desuden blev der gjort opmærksom på, at der manglede oplysninger om luftforureningen, som man undersøgte visuelt(1). For at få godkendt udvidelsen hævdede AENA i miljøindvirkningsvurderingen(2), at udvidelsen hverken ville forårsage mere støj eller luftforurening, men der blev i denne forbindelse kun taget højde for følgerne af flyvningerne fra og til en enkelt start- og landingsbane, mens man overhovedet ikke inddrog alle de andre forureningskilder i tilknytning til lufthavnens drift såsom trafikken på banen og til lufthavnsbygningen samt vejtrafikken.

I 1998 blev der indgivet en klage(3) til Kommissionen.

I mellemtiden blev der i november samme år indviet en tredje bane kun 2 km fra de beboede områder, uden at man havde kendskab til konsekvenserne i form af støjforurening. I et dekret for nylig(4) godkendes opførelsen af yderligere to spor.

Disse beslutninger er truffet uden hensyntagen til og i strid med de talrige bestemmelser og henstillinger på området, som internationale organer har udstedt(5). Tilsyneladende er også følgende europæiske retsakter overtrådt: Direktiv 85/337/EØF og 97/11/EF om miljøindvirkningsvurdering(6), direktiv 1999/30/EF om luftkvalitetsgrænseværdier, eftersom grænseværdierne for de forurenende stoffer i de tilgrænsende kommuner allerede i 1998 oversteg grænseværdierne(7), direktiv 90/313/EØF om fri adgang til miljøoplysninger, eftersom der ikke er adgang til oplysningerne om forurening, samt direktiv 97/101/EF om udveksling af information vedrørende luftforurening, eftersom kvartalsrapporterne om luftforurening ikke følger den fastsatte metode(8).

Kan Kommissionen undersøge, om EU's bestemmelser om vurdering af miljøindvirkninger, adgang til oplysninger og luftens kvalitet er overholdt? Hvorledes vil Kommissionen sikre, at der bliver truffet foranstaltninger, der kan begrænse støjforureningen i området omkring lufthavnen?

(1) F.A. Alternative New Airport Site juni 1979.

(2) Miljøindvirkningserklæring Boletín Oficial del Estada (Statstidende), 12.4.1996.

(3) Klage 98/4830, SG(98)A/13900.

(4) Godkendelse af handlingsplanen for udvidelse af Barajas-lufthavnen Boletín Oficial del Estado (Statstidende) 12.11.1999.

(5) Bl.a. Det Internationale Hygiejneregulativ (1983), Vejledning om Hygiejne og Sundhed inden for Lufttransport (1978), Vejledning om Luftkvalitet og Vejledning om Selskaber i Europa fra Verdenssundhedsorganisationen, Håndbog om Indretning af Lufthavne (dok. 9184-AN/902), 2. del, fra Organisationen for International Civil Luftfart.

(6) Det første ufuldstændigt gennemført, det andet ikke gennemført. EU forbereder foranstaltninger.

(7) Det skal bemærkes, at den ønskede stigning i lufttrafikken med åbningen af de nye start- og landingsbaner ikke kan undgå at forringe værdierne.

(8) I stedet for at gøre som fastsat i afgørelse 97/101/EF, dvs. oplyse om timegennemsnit på baggrund af 4 prøvetagninger pr. time, forelægger AENA kun dagsgennemsnit. Og i stedet for at meddele maksimumværdier (200 g/m3 højst 18 gange om året) giver AENA dagsværdier, hvilket gør det umuligt at vide, hvor mange gange om året grænseværdierne er blevet overskredet. Endelig er der fastsat et gennemsnit på 40g/m3 over 24 timer. AENA oplyser heller ikke denne værdi, men offentliggør medianen for alle de indsamlede værdier.

Svar afgivet på Kommissionens vegne af Margot Wallström

(5. juli 2000)

Kommissionen har kendskab til de nævnte forhold.

Kommissionen kan fastslå, at forøgelsen af antallet af fly, der starter og lander, samt støjen herfra ikke er omfattet af Fællesskabets miljølovgivning. Rådets direktiv 80/51/EØF af 20. december 1979 om begrænsning af støj fra supersoniske

luftfartøjer(1) og Rådets direktiv 92/14/EØF af 2. marts 1992 om begrænsning af operationen af flyvemaskiner, der henhører under bind 1, del II, kapitel 2, i bilag 16 til konventionen angående international civil luftfart, anden udgave (1988)(2) omhandler støj fra fly anskuet som produkter. Der er ikke fastsat bestemmelser for støjniveauet i form af f.eks. normer for det højest tilladte støjniveau. Det samme gælder støjniveauet ved natflyvninger.

Planlægningen af en lufthavn, herunder dens lokalisering, er et anliggende, der udelukkende henhører under medlemsstaternes kompetence.

Medlemsstaterne har enekompetence med hensyn til at tillade gennemførelsen af et projekt, selv om miljøindvirkningsvurderingen viser, at projektet vil få negative virkninger.

Den nye bane i Barajas-lufthavnen har været underkastet en miljøindvirkningsvurdering, som er obligatorisk, da der er tale om et projekt opført i bilag I, punkt 7, i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3).

Det skal bemærkes, at direktiv 85/337/EØF er blevet ændret af Rådets direktiv 97/11/EF af 3. marts 1997(4). Ifølge artikel 3, stk. 2, i direktiv 97/11/EF gælder dog bestemmelserne i direktiv 85/337/EØF, som affattet inden ændringen, for ansøgninger om tilladelse forelagt inden 14. marts 1999.

Hvad angår Rådets direktiv 96/62/EØF af 27. september 1996(5) om vurdering og styring af luftkvalitet, er der tale om et rammedirektiv, der ikke indeholder specifikke forpligtelser. Rådets direktiv 1999/30/EF af 22. april 1999 om luftkvalitetsgrænseværdier for svovldioxid, nitrogendioxid og nitrogenoxider, partikler og bly i luften(6), trådte i kraft i juli 1999. Fra 19. juli 2001 skal medlemsstaterne give meddelelse om deres gennemførelsesbestemmelser til dette direktiv.

Med hensyn til Rådets direktiv 90/313/EØF af 7. juni 1990 om fri adgang til miljøoplysninger(7) skal myndighederne ifølge artikel 3 give en person, der anmoder om miljøoplysninger, svar inden to måneder. Myndighederne har efterkommet anmodningerne, selv om svaret kom sent.

Rådets beslutning 97/101/EF af 27. januar 1997 om oprettelse af en gensidig udveksling af information og data fra net og individuelle stationer, der måler luftforureningen i medlemsstaterne(8), har til formål at sikre udvekslingen af oplysninger mellem medlemsstaterne. En eventuel manglende overholdelse af denne beslutning er således ikke relevant i den pågældende sag.

Kommissionen er af den opfattelse, at det påhviler de spanske myndigheder at sørge for en passende beskyttelse af befolkningen mod støj fra lufthavnen.

(1) EFT L 18 af 24.1.1980.

(2) EFT L 76 af 23.3.1992.

(3) EFT L 175 af 5.7.1985.

(4) EFT L 73 af 14.3.1997.

(5) EFT L 296 af 21.11.1996.

(6) EFT L 163 af 29.6.1999.

(7) EFT L 158 af 23.6.1990.

(8) EFT L 35 af 5.2.1997.